Klasa: 01-13/17-05/1

Ur.broj: 100-02/17-

Na temelju članka 34. stavka 6. Zakona o znanstvenoj djelatnosti, Pravilnika o uvjetima za izbor u znanstvena zvanja, Statuta Instituta za medicinska istraživanja i medicinu rada, Znanstveno vijeće Instituta za medicinska istraživanja i medicinu rada na\_\_\_\_ sjednici održanoj dana \_\_\_\_\_\_2017. godine donosi

**PRIJEDLOG PRAVILNIKA O PROVOĐENJU DIJELA POSTUPKA IZBORA U ZNANSTVENA ZVANJA INSTITUTA ZA MEDICINSKA ISTRAŽIVANJA I MEDICINU RADA**

**Članak 1.**

Ovim Pravilnikom uređuje se provođenje dijela postupka izbora u znanstvena zvanja u području ''Biomedicina i zdravstvo'', znanstvenim poljima Temeljne medicinske znanosti (3.01) i Javno zdravstvo i zdravstvena zaštita (3.03) u Institutu za medicinska istraživanja i medicinu rada (u daljnjem tekstu: Institut) sukladno odredbama važećeg Zakona o znanstvenoj djelatnosti i visokom obrazovanju (u daljnjem tekstu: Zakon), Pravilnika o uvjetima za izbor u znanstvena zvanja, Pravilnika o ustroju i načinu rada Područnih vijeća i Matičnih odbora i Statutu Instituta.

**Članak 2.**

Izrazi koji se koriste u ovom Pravilniku, a imaju rodno značenje, koriste se neutralno i odnose se

jednako na muški i ženski spol.

**Članak 3.**

Institut je ovlašten za davanje mišljenja i provođenje dijela postupka izbora u znanstvena zvanja u

u znanstvenom području ''Biomedicina i zdravstvo'', znanstvenim poljima Temeljne medicinske znanosti (3.01) i Javno zdravstvo i zdravstvena zaštita (3.03).

**Članak 4.**

Znanstvena zvanja su: znanstveni suradnik, viši znanstveni suradnik, znanstveni savjetnik i

znanstveni savjetnik u trajnom zvanju.

Znanstvena zvanja se stječu u postupku i pod uvjetima predviđenim Pravilnikom o uvjetima za izbor u znanstvena zvanja koje je donijelo Nacionalno vijeće za znanost.

Stjecanje znanstvenog zvanja ne ovisi o radnom mjestu.

Znanstveno zvanje je trajno i prestaje prelaskom u više zvanje ili njegovim oduzimanjem.

**Članak 5.**

Za izbor u zvanje znanstvenog suradnika pristupnik treba imati doktorat znanosti i znanstvene radove koji ga afirmiraju kao priznatog znanstvenika.

Za izbor u zvanje višeg znanstvenog suradnika pristupnik treba imati znanstvene radove koji predstavljaju značajan doprinos znanosti i pet godina provedenih u zvanju znanstvenog suradnika.

Za izbor u zvanje znanstvenog savjetnika i znanstvenog savjetnika u trajnom zvanju pristupnik treba imati znanstvene radove kojima je znatno unaprijedio znanost, pri čemu će se posebno cijeniti međunarodna afirmacija i međunarodna priznatost njegova znanstvenog rada odnosno njegov značaj u okviru nacionalnog sadržaja.

Uz uvjete iz st. 3. ovog članka u znanstveno zvanje znanstvenog savjetnika može se izabrati istraživač koji je najmanje pet godina bio u zvanju višeg znanstvenog suradnika, a u znanstveno zvanje znanstvenog savjetnika u trajnom zvanju može se izabrati istraživač koji je najmanje pet godina bio u zvanju znanstvenog savjetnika.

**Članak 6.**

Postupak provođenja dijela izbora u znanstveno zvanje Institut pokreće :

* za znanstvenika koji s Institutom ima sklopljen ugovor o radu, a za područje ''Biomedicina i zdravstvo'' u znanstvenim poljima Temeljnih medicinskih znanosti (3.01) i Javno zdravstvo zdravstvena zaštita (3.03) i
* za pristupnika koji nije u radnom odnosu s Institutom temeljem njegovog zahtjeva za izbor ukoliko smatra da ispunjava uvjete za izbor u određeno znanstveno zvanje.

**Članak 7.**

Pristupnik podnosi zahtjev za izbor u odgovarajuće znanstveno zvanje Znanstvenom vijeću Instituta na Obrascu – Zahtjev za pokretanje postupka izbora u znanstveno zvanje koji je dostupan na internetskoj stranici Instituta ([www.imi.hr](http://www.imi.hr)) i nalazi se u prilogu ovog Pravilnika i njegov je sastavni dio.

**Članak 8.**

Zahtjev za pokretanje postupka izbora u znanstveno zvanje iz čl. 6. st. 1. alineje prve pristupnik podnosi Institutu putem pošte ili osobnom dostavom na urudžbeni zapisnik Instituta zajedno sa prilozima iz čl. 9. ovog Pravilnika u tri primjerka osim separata publikacija koje se dostavljaju u jednom primjerku.

Ispunjeni obrazac – Zahtjev za pokretanje postupka izbora u znanstveno zvanje i separati publikacija dostavljaju se u papirnatom obliku i na elektroničkom mediju.

**Članak 9.**

Zahtjev za pokretanje postupka izbora u znanstveno zvanje pristupnik je dužan priložiti sljedeće priloge:

-Diplomu o završenom fakultetu (ovjerenu presliku od strane javnog bilježnika)

-Diplomu o stjecanju magisterija znanosti (ovjerenu presliku od strane javnog bilježnika)

-Diplomu o stjecanju doktorata znanosti (ovjerenu od strane javnog bilježnika)

-Separate objavljenih publikacija (preslike)

-Potvrdu o citiranosti radova, kvartilima (Q1, Q2, Q3 ili Q4) časopisa, čimbeniku odjeka (IF) znanstvenih časopisa i *h*-indeksu pristupnika koju izdaje Nacionalna i sveučilišna knjižnica u Zagrebu.

-Sve druge podatke relevantne za prosudbu uvjeta za izbor u znanstveno zvanje prema Pravilniku o uvjetima za izbor u znanstvena zvanja.

**Članak 10.**

Znanstveno vijeće Instituta na prvoj sljedećoj sjednici od dana primitka zahtjeva pristupnika imenuje stručno povjerenstvo.

Stručno povjerenstvo se sastoji od tri člana. Najmanje jedan član mora biti u višem zvanju, a ostala dva najmanje u istom znanstvenom zvanju izuzev u slučaju izbora znanstvenog savjetnika u trajnom zvanju iz znanstvenog područja ''Biomedicina i zdravstvo'' s obzirom na zvanje za koje se traži izbor. Jedan član povjerenstva mora biti znanstvenik koji nije zaposlenik Instituta.

**Članak 11.**

Stručno povjerenstvo ocjenjuje jesu li ispunjeni uvjeti za izbor u traženo znanstveno zvanje te predlaže da se pristupnik izabere ili ne izabere u određeno znanstveno zvanje. Stručno povjerenstvo donosi odluku većinom glasova, a u slučaju izdvojenog mišljenja pojedinog člana povjerenstva, izdvojeno mišljenje treba biti u

pisanom obliku.

**Članak 12.**

Izvješće stručnog povjerenstva treba sadržavati opće odredbe u vezi sa zahtjevom pristupnika životopis pristupnika, popis objavljenih publikacija , ocjenu znanstvenog, nastavnog i stručnog rada, mišljenje o ispunjavanju uvjeta za izbor u odgovarajuće zvanje, obrazloženje o ispunjavanju uvjeta, zaključak i prijedlog u kojem je povjerenstvo dužno ustvrditi ispunjava li pristupnik uvjete za izbor u traženo znanstveno zvanje.

Stručno povjerenstvo svoje izvješće, potpisano od svih članova, upućuje Znanstvenom vijeću

Instituta u roku od 30 dana od dana imenovanja.

**Članak 13.**

Mišljenje u postupku dijela izbora u znanstvena zvanja daje Znanstveno vijeće Instituta na sjednici natpolovičnom većinom glasova svih članova javnim glasovanjem.

**Članak 14.**

Na temelju izvješća stručnog povjerenstva Znanstveno vijeće Instituta daje mišljenje i prijedlog

nadležnom matičnom odboru u daljnjem roku od 30 dana.

**Članak 15.**

Ako Matični odbor ne potvrdi izbor koji je provelo Znanstveno vijeće Instituta, izborni postupak se poništava.